Comandantul forţelor terestre ucrainene consideră posibilă o ofensivă rusă la vară cu efective de 100.000 de oameni
Comandantul forţelor terestre ucrainene, Oleksandr Pavliuk, a declarat vineri că este "posibil" ca în vară să existe o ofensivă rusă implicând efective de 100.000 de oameni şi a apreciat totodată că aceasta este "cea mai sumbră previziune" şi că acest contingent ar putea avea totodată rolul de a compensa pierderile umane suferite, relatează AFP, transmite Agerpres.
Armata rusă a revendicat în ultimele luni cucerirea unor sate de la forţele ucrainene rămase fără muniţii, dar frontul este în mare parte îngheţat de peste un an, niciuna dintre tabere nereuşind să realizeze un progres real.
Forţele ruse "sunt pe cale de a forma o grupare de luptă de peste 100.000 de oameni", a declarat vineri generalul Oleksandr Pavliuk la televiziunea naţională ucraineană.
"Se poate să nu fie vorba neapărat de o ofensivă. Poate că vor folosi aceste efective pentru a-şi reconstitui unităţile care îşi pierd capacităţile de luptă", a adăugat el.
"Dar este posibil ca, la începutul verii, ei (ruşii) să dispună de forţele necesare pentru a efectua operaţiuni ofensive pe una dintre direcţii", a afirmat generalul ucrainean, menţionând că acest scenariu reprezintă "previziunea cea mai sumbră".
"Nu cunoaştem planurile Rusiei în întregime. Cunoaştem doar ce date au şi ceea ce ei creează", a spus Oleksandr Pavliuk, recunoscând că iniţiativa pe front este în continuare de partea trupelor Moscovei.
"Rusia nu-şi poate permite să piardă avantajul pe câmpul de luptă şi numai prin încetinirea acţiunilor lor noi vom putea prelua iniţiativa", a spus el.
Contraofensiva ucraineană din vara trecută s-a lovit de puternicele linii de apărare ruseşti, care au epuizat resursele armatei ucrainene, fără să permită eliberarea regiunilor ocupate de Rusia.
În prezent, Ucraina se confruntă cu ezitările aliaţilor săi occidentali, al căror preţios ajutor militar şi financiar întârzie să sosească în cantităţi suficiente, notează AFP.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank